AMANAH ดีดต่อ 5% รับงบปี 65 แตะ 307 ล้าน ลุ้นกำไรปีนี้ 311 ล้าน
AMANAH เด้งต่อ 5% รับงบปี 65 แตะ 307 ล้านบาท โต 1% โบรกชี้กำไรปี 66 แตะ 311 ล้านบาท รับสินเชื่อขยายตัวและการขยายสาขาเพิ่ม 
AMANAH เด้งต่อ 5% รับงบปี 65 แตะ 307 ล้านบาท โต 1% โบรกชี้กำไรปี 66 แตะ 311 ล้านบาท รับสินเชื่อขยายตัวและการขยายสาขาเพิ่ม
23 ก.พ. 2566

ผู้สื่อข่าวรายงานว่า วันนี้ (22 ก.พ.66) ราคาหุ้น บริษัท อะมานะฮ์ ลิสซิ่ง จำกัด (มหาชน) หรือ AMANAH ณ เวลา 10:06 น. อยู่ที่ระดับ 4.08 บาท บวก 0.18 บาท หรือ 4.62% สูงสุดที่ระดับ 4.14 บาท ต่ำสุดที่ระดับ 4.06 บาท ด้วยมูลค่าการซื้อขาย 20.83 ล้านบาท

สำหรับราคาหุ้นที่ปรับตัวขึ้นต่อเนื่อง เป็นผลจากบริษัทรายงานกำไรสุทธิปี 65 อยู่ที่ 309.76 ล้านบาท เพิ่มขึ้น 0.84% เมื่อเทียบกับงวดเดียวกันของปีก่อนมีกำไรสุทธิ 307.16 ล้านบาท เป็นผลมาจากการเพิ่มขึ้นของรายได้จากการให้สินเชื่อที่สร้างรายได้เพิ่มขึ้นจากปีก่อนประมาณ 83 ล้านบาท เพิ่มขึ้น 13.06%
อีกทั้งการเพิ่มขึ้นของรายได้และค่าธรรมเนียมเพิ่มขึ้นประมาณ 25 ล้านบาท เพิ่มขึ้นคิดเป็น 57.61% ซึ่งส่วนใหญ่เป็นรายได้ค่าติดตามหรือค่าชดเชยจากการติดตามหนี้ และค่าธรรมเนียมด้านทะเบียนรถยนต์และประกันภัยรถยนต์ที่เพิ่มขึ้นตามปริมาณธุรกิจที่ปล่อยสินเชื่อได้มากขึ้น
นอกจากนั้นที่ประชุมคณะกรรมการบริษัทฯ เมื่อวันที่ 22 ก.พ.66 มีมติอนุมัติจ่ายปันผล 0.20 บาท/หุ้น เตรียมขึ้นเครื่องหมาย XD วันที่ 7 มี.ค.66 และกำหนดจ่ายเงินปันผลให้ผู้ถือหุ้นวันที่ 2 พ.ค.66
ด้าน บล.ดาโอ (ประเทศไทย) ระบุว่าแนวโน้มประมาณการกำไรสุทธิปี 66 ที่ 311 ล้านบาท เพิ่มขึ้น 1% เมื่อเทียบกับงวดเดียวกันของปีก่อน จากสินเชื่อที่จะขยายตัว 17% เมื่อเทียบกับงวดเดียวกันของปีก่อน หนุนโดยลูกหนี้กลุ่ม refinance จากสถาบันอื่นเพิ่มขึ้นในช่วงที่สถาบันอื่นเข้มงวดมากขึ้น, การกลับมาเพิ่มสาขา และการขยายธุรกิจเข้าสู่ธุรกิจจำนำทะเบียนรถ
อีกทั้งต้นทุนความเสี่ยงของสินเชื่อที่ไม่ได้รับการชาระคืนเงินต้น และดอกเบี้ย (credit cost) สูงขึ้นเป็น 3.7% จากการตัดจำหน่ายหนี้สูญที่เพิ่มขึ้น เพื่อให้ NPL ทรงตัวในระดับสูงที่ 3.9% ทั้งนี้บริษัทมีสัดส่วนลูกหนี้ที่ให้ความช่วยเหลือที่สูงเป็นตัวเลขสองหลักในช่วงที่ผ่านมา และอัตราส่วนค่าใช้จ่ายดําเนินงานต่อ รายได้รวม (cost to income) จะเพิ่มขึ้นเป็น 44% จากขาดทุนรถยึดที่เพิ่มขึ้น